b'\n_START_ARTICLE_\nAbner Uustal\n_START_SECTION_\nHaridus\n_START_PARAGRAPH_\nL\xc3\xb5petas 1934. aastal Saaremaa \xc3\x9chisg\xc3\xbcmnaasiumi. P\xc3\xa4rast s\xc3\xb5jav\xc3\xa4eteenistust ja K\xc3\x9c\xc3\x95 S\xc3\xb5jakooli l\xc3\xb5petamist astus 1936. aastal \xc3\xb5igusteaduskonda ja l\xc3\xb5petas \xc3\xbclikooli 1940. aastal cum laude._NEWLINE_1947. aastal astus ta aspirantuuri rahvusvahelise \xc3\xb5iguse alal. 1950. aastal kaitses A. Uustal Moskva \xc3\xbclikooli juures kandidaadiv\xc3\xa4itekirja "\xd0\x91\xd0\xbe\xd1\x80\xd1\x8c\xd0\xb1\xd0\xb0 \xd0\xa1\xd0\xa1\xd0\xa1\xd0\xa0 \xd0\xb2 \xd0\x9e\xd1\x80\xd0\xb3\xd0\xb0\xd0\xbd\xd0\xb8\xd0\xb7\xd0\xb0\xd1\x86\xd0\xb8\xd0\xb8 \xd0\x9e\xd0\xb1\xd1\x8a\xd0\xb5\xd0\xb4\xd0\xb8\xd0\xbd\xd0\xb5\xd0\xbd\xd0\xbd\xd1\x8b\xd1\x85 \xd0\x9d\xd0\xb0\xd1\x86\xd0\xb8\xd0\xb9 \xd0\xb7\xd0\xb0 \xd0\xbc\xd0\xb8\xd1\x80 \xd0\xb8 \xd0\xb1\xd0\xb5\xd0\xb7\xd0\xbe\xd0\xbf\xd0\xb0\xd1\x81\xd0\xbd\xd0\xbe\xd1\x81\xd1\x82\xd1\x8c \xd0\xbd\xd0\xb0\xd1\x80\xd0\xbe\xd0\xb4\xd0\xbe\xd0\xb2" (Diss. Trt. 492741). 1961. aastal kaitses doktoridissertatsiooni "\xd0\x9c\xd0\xb5\xd0\xb6\xd0\xb4\xd1\x83\xd0\xbd\xd0\xb0\xd1\x80\xd0\xbe\xd0\xb4\xd0\xbd\xd0\xbe-\xd0\xbf\xd1\x80\xd0\xb0\xd0\xb2\xd0\xbe\xd0\xb2\xd1\x8b\xd0\xb9 \xd1\x80\xd0\xb5\xd0\xb6\xd0\xb8\xd0\xbc \xd1\x82\xd0\xb5\xd1\x80\xd1\x80\xd0\xb8\xd1\x82\xd0\xbe\xd1\x80\xd0\xb8\xd0\xb0\xd0\xbb\xd1\x8c\xd0\xbd\xd1\x8b\xd1\x85 \xd0\xb8 \xd0\xb2\xd0\xbd\xd1\x83\xd1\x82\xd1\x80\xd0\xb5\xd0\xbd\xd0\xbd\xd0\xb8\xd1\x85 \xd0\xbc\xd0\xbe\xd1\x80\xd1\x81\xd0\xba\xd0\xb8\xd1\x85 \xd0\xb2\xd0\xbe\xd0\xb4" (Diss. Trt. 483957, 492742).\n_START_SECTION_\nT\xc3\xb6\xc3\xb6\n_START_PARAGRAPH_\nT\xc3\xb6\xc3\xb6tas Tallinna V\xc3\xa4liskaubanduse Komitees vanema referendina, n\xc3\xb5ukogude korra kehtestamisel m\xc3\xa4\xc3\xa4rati ta Kerget\xc3\xb6\xc3\xb6stuse Rahvakomissariaadi transpordiosakonna juhatajaks. Augustis 1941 mobiliseeriti A. Uustal N\xc3\xb5ukogude Armeesse. 1942. aasta veebruarist oli ta 1. Eesti Tagavara Laskurpolgu \xc3\xb5ppepataljoni juhtivkoosseisus, alates 1944. aasta veebruarist kuni s\xc3\xb5ja l\xc3\xb5puni Leningradi rindel._NEWLINE_1945\xe2\x80\x931947 t\xc3\xb6\xc3\xb6tas Tartu Riikliku \xc3\x9clikooli eri\xc3\xb5petuse kateedris._NEWLINE_P\xc3\xa4rast v\xc3\xa4itekirja kaitsmist 1950. aastal asus ta t\xc3\xb6\xc3\xb6le Tartu Riiklikku \xc3\x9clikooli \xc3\xb5igusteaduskonda rahvusvahelise \xc3\xb5iguse \xc3\xb5ppej\xc3\xb5una, 1952. aastal sai dotsendiks, 1965. aastal professoriks._NEWLINE_Abner Uustal \xc3\xb5petas \xc3\xbcle 40 aasta rahvusvahelist \xc3\xb5igust ja v\xc3\xa4lisriikide \xc3\xb5igust, oli kauaaegne \xc3\xb5igusteaduskonna dekaan ja haldus\xc3\xb5iguse kateedri juhataja.\n_START_SECTION_\nTeadustegevus\n_START_PARAGRAPH_\nA. Uustal oli \xc3\xbcks esimesi \xc3\x9cRO uurijaid ja mere\xc3\xb5iguse spetsialiste NSV Liidus, kes asus uurima territoriaalmere \xc3\xb5iguslikku re\xc5\xbeiimi._NEWLINE_Ta on avaldanud monograafiad "\xc3\x9chinenud Rahvaste Organisatsioon" (Tln., 1970; 2. tr. Tln., 1976), Rahvusvaheline \xc3\xb5igus (Tln., 1984), rea \xc3\xb5ppevahendeid, sadakond teaduslikku ja mitusada populaarteaduslikku artiklit. Abner Uustal oli ajalehe Edasi kauaaegne v\xc3\xa4liskommentaator._NEWLINE_A. Uustali isikuarhiivi ulatuslikuma osa moodustavad avaldamata teadust\xc3\xb6\xc3\xb6de ja artiklite k\xc3\xa4sikirjad. Kirjavahetus teadlastega, mis isikuarhiivis on esindatud p\xc3\xb5hiliselt \xc3\xb5nnesoovikaartidega, n\xc3\xa4itab m\xc3\xb5ningal m\xc3\xa4\xc3\xa4ral Abner Uustali teaduslikke sidemeid._NEWLINE_Ta oli Rahvusvahelise \xc3\x95iguse N\xc3\xb5ukogude Assotsiatsiooni asutajaliige.\n_START_SECTION_\nIsiklikku\n_START_PARAGRAPH_\nAbner Uustal abielus 1973. aastal Lidia Uustaliga (Tartu \xc3\x9clikooli kehakultuuriteaduskonna iluv\xc3\xb5imlemise \xc3\xb5ppej\xc3\xb5ud ja treener)'